ປ.ໂອບາມາ ​​ມອບ​ຫຼຽນ​​ໄຊ​ ຊັ້ນ​ສູງສຸດ ​ແກ່ຄຸນພໍ່ ​ຄາ​ໂທ​ລິກ
ຄຸນພໍ່​ Kapaun ທີ່​​ເສຍ​ຊີວິດໄປແລ້ວ ຍ້ອນ​ໄດ້​ເສຍ​ສະລະ ເພື່ອ​​ເພື່ອນຊະ​ເລີຍ​ເສິກ ​ໃນ​ສະ​ໄໝ​ສົງຄາມ​ເກົາຫລີ ໄດ້ຮັບຫລຽນໄຊ ຊັ້ນສູງສຸດ ທາງທະຫານ.
ປະທານາທິບໍດີ Barack Obama ໄດ້ມອບຫລຽນໄຊກຽດຕິ ຍົດຊັ້ນສູງສຸດທາງ ທະຫານ ໃຫ້ແກ່ຄຸນພໍ່ຄາໂທລິກ ປະຈຳ ກອງທັບຄົນນຶ່ງ ທີ່ໄດ້ເສຍຊີວິດໄປແລ້ວ ນັ້ນຍ້ອນເພິ່ນໄດ້ເສຍ ສະລະເກືອບທຸກຢ່າງໃຫ້ແກ່ເພື່ອນຊະເລີຍເສິກດ້ວຍກັນ ຢູ່ ໃນສະໄໝສົງຄາມເກົາຫລີ ຄຸນພໍ່ Emil Kapaun ໄດ້ເສຍຊີວິດຢູ່ທີ່ສູນກັກຂັງຂອງພວກຊະເລີຍເສິກ ໃນ ເກົາຫລີເໜືອ ເມື່ອປີ 1951 ບັນດາພວກທີ່ລອດຊີວິດມາໄດ້ ພາກັນວິ່ງເຕັ້ນມາເປັນເວລາ 60 ປີ ເພື່ອໃຫ້ ຄຸນພໍ່ຜູ້ນີ້ ໄດ້ຮັບຫລຽນໄຊກຽດຕິຍົດຂອງລັດຖະສະພາສະຫະລັດ ບັນດາເພື່ອນທະຫານຈໍານວນນຶ່ງ ຊຶ່ງບາງຄົນໄດ້ພາກັນໄປຮ່ວມພິທີຢູ່ທີ່ທໍານຽບ ຂາວໃນວັນພະຫັດວານນີ້ ມັກກ່າວຂານກັນວ່າ ຄຸນພໍ່ Kapaun ໄດ້ສ່ຽງຊີວິດຂອງເພິ່ນແບບໃດ ໄປລັກເອົາເຂົ້າມາໃຫ້ພວກຊະເລີຍເສິກທີ່ໂຫຍຫີວຢູ່ນັ້ນໄດ້ກິນ ທະຫານຄົນນຶ່ງກ່າວວ່າ ຄຸນພໍ່ Kapaun ໄດ້ເອົາໂມງຂອງເພິ່ນ ແລກປ່ຽນກັບຜ້າຫົ່ມ ເພື່ອນໍາມາຕັດເຮັດເປັນຖົງເທົ້າ ໃຫ້ແກ່ພວກຊະເລີຍທີ່ພາກັນ ໜາວ ອີກຄົນນຶ່ງກ່າວອີກວ່າ ເວລາທະຫານທີ່ເປັນສັດຕູ ໄດ້ຢືນຢຽບລາວ ແລ້ວເອົາປືນແນ່ໃສ່ໜ້າຂອງລາວຢູ່ນັ້ນ ຄຸນພໍ່ Kapaun ໄດ້ເຂົ້າໄປຫາ ສຸກປືນອອກໄປທາງຂ້າງ ແລ້ວ ອູ້ມເອົາທະຫານທີ່ໄດ້ຮັບບາດເຈັບຄົນນັ້ນຂື້ນ ແລະນໍາເອົາລາວໄປບ່ອນທີ່ປອດໄພ ເຖິງແມ່ນວ່າເພິ່ນບໍ່ສະບາຍຈົນຊິຕາຍຢູ່ແລ້ວ ຄຸນພໍ່ Kapaun ຍັງທຳການປະ ກອບພິທີທາງສາສະໜາ ເສຍສະລະ ແລະປະຕິບັດການຊ່ວຍເຫລືອ ໃຫ້ແກ່ບັນດາເພື່ອນ ນັກໂທດ